b'\n_START_ARTICLE_\nIrano Kurdistano demokratin\xc4\x97 partija\n_START_SECTION_\nIstorija\n_START_PARAGRAPH_\n\xc4\xaesteigta 1946 m. rugpj\xc5\xab\xc4\x8dio 16 d. Mahabade vietoje 1942 m. \xc4\xafkurtos Kurdistano atgimimo tarybos. 1947 m. sausio 22 d. ji paskelb\xc4\x97 Kurdistano Respublik\xc4\x85 su sostine Mahabade. Ta\xc4\x8diau \xc5\xa1i respublika gyvavo vos 11 m\xc4\x97nesi\xc5\xb3. Po Irano ir TSRS pakto Irano armija 1947 m. gruod\xc5\xbeio 17 d. Kurdistan\xc4\x85 u\xc5\xbe\xc4\x97m\xc4\x97, o PDKI lyderius \xe2\x80\x93 partijos pirminink\xc4\x85 ir \xc5\xa1alies prezident\xc4\x85 Gaz\xc4\xaf Mohamed\xc4\x85, gynybos ministr\xc4\x85 M. Hosein\xc4\x85 Seifi Gaz\xc4\xaf, parlamento nar\xc4\xaf Abulgasem\xc4\x85 Sadri Gaz\xc4\xaf pakor\xc4\x97 respublikos sostin\xc4\x97je. Su kitais buvo susidorota Sakeze ir Bukane._NEWLINE_Po dvej\xc5\xb3 met\xc5\xb3 partijos veikla buvo atnaujinta, surengti masiniai streikai visame Kurdistane. 1953 m. nuvertus Mosad\xc5\xbeio vyriausyb\xc4\x99, visame Irane buvo suvar\xc5\xbeytos \xc5\xbemoni\xc5\xb3 teis\xc4\x97s ir laisv\xc4\x97s, buvo imtasi represij\xc5\xb3 ir prie\xc5\xa1 kurdus. Nauji policiniai reidai pasikartojo 1959 m. ir 1964 m., kai apie 300 partijos nari\xc5\xb3 buvo \xc4\xafkalinti ilgiems metams. 1989 m. liepos 13 d. Vienoje (Austrija) buvo nu\xc5\xbeudyti PDKI Generalinis sekretorius dr. Abdul Rahmanas Gasemlu ir du jo bendradarbiai. 1992 m. rugs\xc4\x97jo 17 d. Berlyne nu\xc5\xbeudytas ir Gasemlu \xc4\xafp\xc4\x97dinis dr. Sadegas \xc5\xa0arafkandis, atvyk\xc4\x99s \xc4\xaf Socialist\xc5\xb3 Internacionalo kongres\xc4\x85.\n_START_SECTION_\nIdeologija\n_START_PARAGRAPH_\nPagrindinis partijos siekis: \xe2\x80\x9eDemokratij\xc4\x85 Iranui ir autonomij\xc4\x85 Kurdistanui\xe2\x80\x9c. PDKI atmeta bet kok\xc4\xaf terorizm\xc4\x85 ir ginkluotos kovos b\xc5\xabdus. Ji siekia sukurti socialin\xc4\x99 demokratin\xc4\x99 visuomen\xc4\x99 ir laukia paramos i\xc5\xa1 viso pasaulio taikos ir laisv\xc4\x97s siekian\xc4\x8di\xc5\xb3 organizacij\xc5\xb3._NEWLINE_Socialist\xc5\xb3 Internacionalo (SI) nar\xc4\x97 steb\xc4\x97toja nuo 1996 m. rugs\xc4\x97jo 9 d.\n_START_SECTION_\nStrukt\xc5\xabra\n_START_PARAGRAPH_\nAuk\xc5\xa1\xc4\x8diausias organas yra Centro komitetas, kur\xc4\xaf sudaro 10 nuolatini\xc5\xb3 ir 21 nenuolatinis narys. CK i\xc5\xa1 savo tarpo renka 7 nari\xc5\xb3 Politin\xc4\xaf biur\xc4\x85, \xc4\xaf kur\xc4\xaf \xc4\xafeina ir kongrese i\xc5\xa1rinktas partijos Generalinis sekretorius. PDKI kongresai vyko 1945, 1964, 1971, 1980, 1982, 1984, 1985, 1988, 1992, 1995, 1997, 2000 ir 2004 m.'